CELEX: 32019D1766
Language: el
Date: 2019-10-23 00:00:00
Title: Εκτελεστική απόφαση (ΕΕ) 2019/1766 της Επιτροπής της 23ης Οκτωβρίου 2019 για την τροποποίηση της εκτελεστικής απόφασης (ΕΕ) 2019/436 όσον αφορά το εναρμονισμένο πρότυπο EN ISO 19085-3:2017 για μηχανές διάτρησης και φρεζαρίσματος με ψηφιακό έλεγχο

24.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 270/94
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1766 ΤΗΣ ΕΠΙΤΡΟΠΗΣ
         της 23ης Οκτωβρίου 2019
         για την τροποποίηση της εκτελεστικής απόφασης (ΕΕ) 2019/436 όσον αφορά το εναρμονισμένο πρότυπο EN ISO 19085-3:2017 για μηχανές διάτρησης και φρεζαρίσματος με ψηφιακό έλεγχο
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 10,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 7 της οδηγίας 2006/42/ΕΚ, τα μηχανήματα που κατασκευάζονται σύμφωνα με εναρμονισμένο πρότυπο, τα στοιχεία του οποίου έχουν δημοσιευτεί στην Επίσημη Εφημερίδα της Ευρωπαϊκής Ένωσης, πρέπει να τεκμαίρεται ότι συμμορφώνονται προς τις βασικές απαιτήσεις υγείας και ασφάλειας που καλύπτονται από το εν λόγω εναρμονισμένο πρότυπο.
                  
               
                     (2)
                  
                  
                     Με την επιστολή M/396, της 19ης Δεκεμβρίου 2006, η Επιτροπή ζήτησε από την Ευρωπαϊκή Επιτροπή Τυποποίησης (CEN) και την Ευρωπαϊκή Επιτροπή Ηλεκτροτεχνικής Τυποποίησης (CENELEC) να εκπονήσουν, να επανεξετάσουν και να ολοκληρώσουν τις εργασίες για τα εναρμονισμένα πρότυπα προς υποστήριξη της οδηγίας 2006/42/ΕΚ, ώστε να ληφθούν υπόψη οι αλλαγές που εισήχθησαν με την εν λόγω οδηγία σε σχέση με την οδηγία 98/37/ΕΚ του Ευρωπαϊκού Κοινοβουλίου και του Συμβουλίου (2).
                  
               
                     (3)
                  
                  
                     Με βάση το αίτημα M/396, της 19ης Δεκεμβρίου 2006, η CEN συνέταξε το νέο εναρμονισμένο πρότυπο EN ISO 19085-3:2017.
                  
               
                     (4)
                  
                  
                     Η Επιτροπή, σε συνεργασία με τη CEN, αξιολόγησε κατά πόσον το πρότυπο EN ISO 19085-3:2017 που συνέταξε η CEN πληροί το αίτημα M/396 της 19ης Δεκεμβρίου 2006.
                  
               
                     (5)
                  
                  
                     Τον Δεκέμβριο του 2017 η Γερμανία υπέβαλε επίσημη ένσταση σύμφωνα με το άρθρο 10 της οδηγίας 2006/42/ΕΚ όσον αφορά το πρότυπο EN ISO 19085-3:2017 «Μηχανές επεξεργασίας ξύλου — Απαιτήσεις ασφαλείας — Μέρος 3: Μηχανές διάτρησης και φρεζαρίσματος με ψηφιακό έλεγχο».
                  
               
                     (6)
                  
                  
                     Η επίσημη ένσταση που προέβαλε η Γερμανία βασίζεται στη μη συμμόρφωση του σημείου 6.6.2.2.3.1 του προτύπου EN ISO 19085-3:2017, που αφορά την παρεμπόδιση της πρόσβασης σε εργαλεία και άλλα κινητά μέρη της μηχανής, με τις βασικές απαιτήσεις υγείας και ασφάλειας που ορίζονται στο σημείο 1.4.1 του παραρτήματος I της οδηγίας 2006/42/ΕΚ.
                  
               
                     (7)
                  
                  
                     Η Επιτροπή, αφού εξέτασε το πρότυπο EN ISO 19085-3:2017 μαζί με τους εκπροσώπους της επιτροπής που συστάθηκε βάσει του άρθρου 22 της οδηγίας 2006/42/ΕΚ και τους εκπροσώπους της επιτροπής που συστάθηκε βάσει του άρθρου 22 του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου (3), κατέληξε στο συμπέρασμα ότι το πρότυπο δεν πληροί μία από τις βασικές απαιτήσεις υγείας και ασφάλειας που ορίζονται στο σημείο 1.4.1 του παραρτήματος I της οδηγίας 2006/42/ΕΚ, και συγκεκριμένα την απαίτηση σύμφωνα με την οποία οι προφυλακτήρες και οι προστατευτικές διατάξεις δεν πρέπει να παρακάμπτονται εύκολα. Ειδικότερα, το πρότυπο περιλαμβάνει τεχνικές προδιαγραφές για την πρόσβαση στα κινητά μέρη της μηχανής μέσω της περιοχής μεταξύ του πλαισίου της μηχανής και των πλευρικών οδηγών της, αλλά δεν εξετάζει τον σχεδιασμό ή την προστασία του ίδιου του πλαισίου της μηχανής, που σε ορισμένες περιπτώσεις μπορεί να είναι αρκετά χαμηλό με αποτέλεσμα να παρακάμπτεται. Κατά συνέπεια, το πρότυπο EN ISO 19085-3:2017 θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης με περιορισμούς.
                  
               
                     (8)
                  
                  
                     Τα στοιχεία αναφοράς των εναρμονισμένων προτύπων που εκπονήθηκαν προς υποστήριξη της οδηγίας 2006/42/ΕΚ έχουν δημοσιευτεί στην εκτελεστική απόφαση (ΕΕ) 2019/436 της Επιτροπής (4). Προκειμένου να διασφαλιστεί ότι όλα τα στοιχεία αναφοράς των εναρμονισμένων προτύπων που εκπονήθηκαν προς υποστήριξη της οδηγίας 2006/42/ΕΚ απαριθμούνται στην ίδια πράξη, τα στοιχεία αναφοράς του προτύπου EN ISO 19085-3:2017 θα πρέπει να περιληφθούν σε παράρτημα της εν λόγω απόφασης. Συνεπώς, η εκτελεστική απόφαση (ΕΕ) 2019/436 θα πρέπει να τροποποιηθεί αναλόγως.
                  
               
                     (9)
                  
                  
                     Η συμμόρφωση με εναρμονισμένο πρότυπο συνιστά τεκμήριο συμμόρφωσης με τις αντίστοιχες ουσιώδεις απαιτήσεις που προβλέπονται στην ενωσιακή νομοθεσία εναρμόνισης από την ημερομηνία δημοσίευσης των στοιχείων αναφοράς του οικείου προτύπου στην Επίσημη Εφημερίδα της Ευρωπαϊκής Ένωσης. Συνεπώς, η παρούσα απόφαση θα πρέπει να αρχίσει να ισχύει την ημέρα της δημοσίευσής της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα II της εκτελεστικής απόφασης (ΕΕ) 2019/436 τροποποιείται σύμφωνα με το παράρτημα της παρούσας απόφασης.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 23 Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 157 της 9.6.2006, σ. 24.
         
            (2)  Οδηγία 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση της νομοθεσίας των κρατών μελών σχετικά με τις μηχανές (ΕΕ L 207 της 23.7.1998, σ. 1).
         
            (3)  Κανονισμός (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (ΕΕ L 316 της 14.11.2012, σ. 12).
         
            (4)  Εκτελεστική απόφαση (ΕΕ) 2019/436 της Επιτροπής, της 18ης Μαρτίου 2019, σχετικά με τα εναρμονισμένα πρότυπα για τα μηχανήματα, τα οποία εκπονήθηκαν προς υποστήριξη της οδηγίας 2006/42/ΕΚ του Ευρωπαϊκού Κοινοβουλίου και του Συμβουλίου (ΕΕ L 75 της 19.3.2019, σ. 108).
      
      
         
            ΠΑΡΑΡΤΗΜΑ
            Στο παράρτημα II της εκτελεστικής απόφασης (ΕΕ) 2019/436 προστίθεται η ακόλουθη σειρά:
            
               
                           «3.
                        
                        
                           EN ISO 19085-3:2017
                           Μηχανές επεξεργασίας ξύλου — Απαιτήσεις ασφαλείας — Μέρος 3: Μηχανές διάτρησης και φρεζαρίσματος με ψηφιακό έλεγχο
                           
                              Σημείωση: Όσον αφορά το σημείο 6.6.2.2.3.1 του εναρμονισμένου προτύπου EN ISO 19085-3:2017, το εν λόγω πρότυπο δεν συνιστά τεκμήριο συμμόρφωσης με τις βασικές απαιτήσεις υγείας και ασφάλειας που καθορίζονται στο σημείο 1.4.1 του παραρτήματος I της οδηγίας 2006/42/ΕΚ, σύμφωνα με το οποίο οι προφυλακτήρες και οι προστατευτικές διατάξεις δεν πρέπει να παρακάμπτονται εύκολα.
                        
                        
                           C»